ਓਵਨ ਕਿਸ ਕੰਮ ਆਉਂਦਾ ਹੈ ਅਤੇ ਕਿਹੋ ਜਿਹਾ ਹੁੰਦਾ ਹੈ ?
ਬਿਜਲਈ ਓਵਨ-ਇਹ ਗੋਲ ਆਕਾਰ ਦਾ ਜਾਂ ਚੌਰਸ ਡੱਬੇ ਦੇ ਆਕਾਰ ਦਾ ਯੰਤਰ ਹੁੰਦਾ ਹੈ । ਇਹ ਕੇਕ, ਬਿਸਕੁਟ, ਡਬਲਰੋਟੀ, ਪੀਜ਼ਾ ਅਤੇ ਸਬਜ਼ੀਆਂ ਆਦਿ ਬੇਕ ਕਰਨ ਦੇ ਕੰਮ ਆਉਂਦਾ ਹੈ । ਗੋਲ ਓਵਨ ਆਮ ਤੌਰ ਤੇ ਐਲੂਮੀਨੀਅਮ ਦਾ ਬਣਿਆ ਹੁੰਦਾ ਹੈ ਅਤੇ ਚੌਰਸ ਕਿਸੇ ਜੰਗਾਲ ਰਹਿਤ ਧਾਤੂ ਜਾਂ ਐਲੂਮੀਨੀਅਮ ਦਾ ਹੁੰਦਾ ਹੈ । ਇਸ ਦੇ ਦੋ ਭਾਗ ਹੁੰਦੇ ਹਨ ।ਤਲ ਅਤੇ ਢੱਕਣ | ਹੇਠਲੇ ਭਾਗ ਵਿਚ ਐਲੀਮੈਂਟ ਲੱਗਾ ਹੁੰਦਾ ਹੈ । ਇਸ ਗੋਲ ਚੈਂਬਰ ਦੇ ਬਾਹਰਲੇ ਪਾਸੇ ਇਕ ਥਾਂ ਨਿਯੰਤਰਨ ਬਾਕਸ ਲੱਗਾ ਹੁੰਦਾ ਹੈ ਜਿਸ ਉੱਤੇ ਥਰਮੋਸਟੈਟ, ਇੰਡੀਕੇਟਰ ਅਤੇ ਇਕ ਸਾਕਟ ਲੱਗੀ ਹੁੰਦੀ ਹੈ | ਥਰਮੋਸਟੈਟ ਨਾਲ ਜਿੰਨਾ ਤਾਪਮਾਨ ਚਾਹੀਦਾ ਹੈ, ਕਰ ਲਿਆ ਜਾਂਦਾ ਹੈ । ਜਦੋਂ ਓਵਨ ਇੱਛਤ ਤਾਪਮਾਨ ਤੇ ਪਹੁੰਚ ਜਾਂਦਾ ਹੈ ਤਾਂ ਬਿਜਲੀ ਦਾ ਪ੍ਰਵਾਹ ਬੰਦ ਹੋ ਜਾਂਦਾ ਹੈ । ਇਹ ਤਾਪਮਾਨ ਘਟਣ ਦੇ ਦੁਬਾਰਾ ਬਿਜਲੀ ਪ੍ਰਵਾਹ ਸ਼ੁਰੂ ਹੋ ਜਾਂਦਾ ਹੈ । ਇਹ ਸਿਸਟਮ ਆਟੋਮੈਟਿਕ ਓਵਨ ਵਿਚ ਹੀ ਹੁੰਦਾ ਹੈ । ਬਜ਼ਾਰ ਵਿਚ ਰੈਗੁਲੇਟਰ ਤੋਂ ਬਿਨਾਂ ਵੀ ਓਵਨ ਮਿਲਦੇ ਹਨ ਪਰ ਇਹ ਘੱਟ ਲਾਭਦਾਇਕ ਹੁੰਦੇ ਹਨ । ਇਨ੍ਹਾਂ ਵਿਚ ਤਾਪਮਾਨ ਬਹੁਤ ਵਧਣ ਨਾਲ ਭੋਜਨ ਸੜ ਜਾਂਦਾ ਹੈ ।

ਬੇਕਿੰਗ ਕਰਦੇ ਸਮੇਂ ਇਸ ਦਾ ਢੱਕਣ ਹੇਠਲੇ ਭਾਗ ਤੇ ਫਿੱਟ ਕੀਤਾ ਜਾਂਦਾ ਹੈ । ਢੱਕਣ ਦੇ ਦੋਵੇਂ ਪਾਸੇ ਪਲਾਸਟਿਕ ਦੇ ਹੈਂਡਲ ਲੱਗੇ ਹੁੰਦੇ ਹਨ ਜਿਸ ਨਾਲ ਢੱਕਣ ਨੂੰ ਲਾਹੁਣਾ ਅਤੇ ਲਾਉਣਾ ਸੌਖਾ ਹੁੰਦਾ ਹੈ ।

ਢੱਕਣ ਦੇ ਉੱਪਰਲੇ ਪਾਸੇ ਵਿਚਕਾਰ ਸ਼ੀਸ਼ੇ ਦੀ ਖਿੜਕੀ ਬਣੀ ਹੁੰਦੀ ਹੈ, ਇੱਥੋਂ ਭੋਜਨ ਦੀ ਸਥਿਤੀ ਦਾ ਅੰਦਾਜ਼ਾ ਲਾਇਆ ਜਾ ਸਕਦਾ ਹੈ । ਸ਼ੀਸ਼ੇ ਦੇ ਆਸੇ-ਪਾਸੇ ਦੋ ਛੇਕ ਹੁੰਦੇ ਹਨ ਜਿਸ ਵਿਚ ਕੋਈ ਸੂਈ ਜਾਂ ਸਲਾਈ ਪਾ ਕੇ ਭੋਜਨ ਦੀ ਸਥਿਤੀ ਦਾ ਪਤਾ ਲਾਇਆ ਜਾ ਸਕਦਾ ਹੈ ।ਓਵਨ ਦੇ ਨਾਲ ਇਕ ਗੋਲ ਬਰਤਨ ਅਤੇ ਇਕ ਪਲੇਟ ਜਿਹੀ ਮਿਲਦੀ ਹੈ । ਕੋਈ ਭੋਜਨ ਬਣਾਉਂਦੇ ਵਕਤ ਇਹ ਪਲੇਟ ਹੇਠਾਂ ਰੱਖ ਕੇ ਉੱਪਰ ਗੋਲ ਭੋਜਨ ਵਾਲਾ ਭਾਂਡਾ ਰੱਖਿਆ ਜਾਂਦਾ ਹੈ, ਇਹ ਪਲੇਟ ਇਕ ਸਹਾਰੇ ਦਾ ਕੰਮ ਕਰਦੀ ਹੈ ।